bakteriell nyresyke
Store norske leksikon,Biologi,Veterinærmedisin,Fiskehelse
Bakteriell nyresyke er en sykdom forårsaket av bakterien Renibacterium salmoninarum. Sykdommen kan angripe alle årsklasser av laksefisk. Den kan gi utstående øyne, væske i buken, lokal vevsdød og pussfylte lommer i indre organer hos voksen fisk og plutselig død uten synlige forandringer hos yngel. Det finnes ingen effektiv behandling eller vaksine.
Bakterien er tilpasset laksefisk og har ikke noe kjent tilholdssted utenfor verten. Overføring av smitte kan skje så vel innen samme årsklasse som mellom forskjellige årsklasser. Vanntemperatur, hardhet, saltholdighet og fisketetthet er av betydning for sykdomsutbrudd.Bakteriell nyresyke er en kronisk, systemisk sykdom. Hos yngel kan det opptre dødelighet uten synlige forandringer, mens det hos eldre fisk kan observeres ytre forandringer i form av utstående øyne (exophthalmus), væske i bukhulen (ascites), kraterformede sår i huden og bleke gjeller. Innvendig kan det sees svulne, forstørrede nyrer, gjennomsatt av større og mindre granulomatøse nekroser (lokal vevsdød). Tilsvarende forandringer kan også sees i milt og lever. I nyrene kan det også påvises pussfylte abscesser, unntaksvis kan slike abscesser også observeres i muskulaturen. Antibiotikabehandling er stort sett uten virkning, og foreløpig finnes det ikke vaksine mot sykdommen.Bakteriell nyresyke er en gruppe B-sykdom i henhold til fiskesykdomsloven. Den ble første gang påvist i Norge i 1980. Les mer i Store norske leksikon fiskesykdommer